## Statut Hrvatske energetske regulatorne agencije

### NN 86/2005 (15.7.2005.), Statut Hrvatske energetske regulatorne agencije

# HRVATSKA ENERGETSKA REGULATORNA AGENCIJA

**1706**

Na temelju članka 6. stavka 6. Zakona o
regulaciji energetskih djelatnosti (»Narodne novine«, br.
177/04.), i Odluke Vlade Repub­like Hrvatske o
davanju prethodne suglasnosti na Statut Hrvatske energetske regulatorne
agencije (klasa: 023-03/05-02/03., ur.broj: 5030115-05-15. od 8. srpnja 2005.
godine, »Narodne novine« br. 85/05.), Upravno vijeće
Hrvatske energetske regulatorne agencije na sjednici održanoj 12. srpnja 2005.
godine, donijelo je

## STATUT

### HRVATSKE ENERGETSKE REGULATORNE AGENCIJE

I. OPĆE ODREDBE

Članak 1.

Ovim se Statutom pobliže uređuje unutarnje
ustrojstvo, predstavljanje i zastupanje, rad i poslovanje, nadzorna tijela,
ovlasti i način odlučivanja, opći akti, tajnost podataka, javnost rada,
osnivanje i djelokrug rada savjetodavnih i stručnih tijela i druga pitanja od
značaja za rad HRVATSKE ENERGETSKE REGULATORNE AGENCIJE (dalje u tekstu:
Agencija).

Članak 2.

(1) Agencija je samostalna, neovisna i
neprofitna javna ustanova s javnim ovlastima osnovana Zakonom o regulaciji
energetskih djelatnosti (»Narodne novine«, br.
177/04, dalje u tekstu: Zakon), koja obavlja poslove u okviru djelokruga i
nadležnosti utvrđenih Zakonom.

(2) Osnivač Agencije je Republika Hrvatska, a
osnivačka prava ostvaruje Vlada Republike Hrvatske.

(3) Za obavljanje poslova određenih Zakonom i
ovim Statutom, Agencija odgovara Hrvatskom saboru.

(4) Agencija je pravni sljednik
Vijeća za regulaciju energetskih djelatnosti, te preuzima pokretnu i nepokretnu
imovinu, pismohranu i drugu dokumentaciju, sredstva za rad, financijska
sredstva, prava i obveze na način i prema postupku određenim Zakonom.

(5) Članovi Vijeća za regulaciju energetskih
djelatnosti i radnici stručne službe Vijeća za regulaciju energetskih
djelatnosti nastavljaju s radom na odgovarajućim poslovima kao radnici Agencije
na temelju ugovora o radu prema Statutu Agencije.

*Naziv*

Članak 3.

(1) Naziv Agencije glasi: HRVATSKA ENERGETSKA
REGULATORNA AGENCIJA.

(2) Skraćeni naziv Agencije glasi: HERA.

(3) Naziv Agencije na engleskom glasi: CROATIAN
ENERGY REGULATORY AGENCY.

(4) Skraćeni naziv Agencije na engleskom jeziku
glasi: CERA.

(5) Naziv Agencije na hrvatskom jeziku mora biti
ispisan na ploči koja je istaknuta na pročelju zgrade sjedišta Agencije.

Sjedište

Članak 4.

(1) Sjedište Agencije je u Zagrebu, Koturaška
ulica 51.

(2) Upravno vijeće Agencije može donijeti odluku
o promjeni adrese sjedišta Agencije u Zagrebu, o čemu je dužno izvijestiti
Vladu Republike Hrvatske.

*Pečat, štambilj i zaštitni znak*

Članak 5.

(1) Agencija u svom poslovanju upotrebljava
sljedeće pečate i štambilje:

1. Pečat okruglog oblika, promjera 38 mm, na
kojem je polukružno upisano: »REPUBLIKA HRVATSKA – HRVATSKA ENERGETSKA
REGULATORNA AGENCIJA – ZAGREB«, a u sredini je grb Republike Hrvatske.

2. Pečat okruglog oblika, promjera 18 mm, na
kojem su uz rub upisani naziv i sjedište Agencije, a u sredini pečata nalazi se
zaštitni znak Agencije.

(2) Pečat s grbom Republike Hrvatske iz stavka
1. točke 1. ovog članka stavlja se samo na akte koje Agencija donosi na temelju
jav­nih ovlasti utvrđenih
Zakonom, a u ostalim slučajevima rabi se pečat bez grba Republike Hrvatske.

(3) U uredskom poslovanju Agencija koristi
prijamni štambilj pravokutnog oblika, promjera 40 x 65 mm koji sadrži tekst:
»HRVATSKA ENERGETSKA REGULATORNA AGENCIJA – ZAGREB« i prostor za upisivanje
upisnog broja i datuma primitka pismena.

Članak 6.

(1) Svaki pečat i štambilj Agencije ima svoj
redni broj, koji se stavlja u pečat iznad grba odnosno zaštitnog znaka
Agencije.

(2) Predsjednik Upravnog vijeća Agencije donosi
odluku o izradi i broju pečata, štambilja i prijamnih štambilja, načinu njihove
uporabe i zamjene.

(3) Za čuvanje i pravilnu uporabu pečata s grbom
odgovoran je predsjednik Upravnog vijeća Agencije, a za čuvanje i pravilnu
uporabu pečata sa zaštitnim znakom odgovoran je ravnatelj Agencije.

Članak 7.

(1) Agencija u svom poslovanju koristi i
zaštitni znak.

(2) Sadržaj, oblik i korištenje zaštitnog znaka
Agencije određuje Upravno vijeće Agencije svojom odlukom.

II. DJELOKRUG I
NADLEŽNOST AGENCIJE

Članak 8.

(1) Agencija obavlja regulatorne i druge poslove
u okviru djelokruga i nadležnosti određenih Zakonom.

(2) Poslovi Agencije od posebnog su interesa za
Republiku Hrvatsku, a Agencija ih obavlja na temelju javnih ovlasti.

*Poslovi Agencije*

Članak 9.

(1) Djelatnost Agencije obuhvaća sljedeće
poslove:

– izdavanje dozvola za obavljanje energetskih
djelatnosti, privremeno i trajno oduzimanje dozvola,

– donošenje metodologija za utvrđivanje tarifnih
stavaka tarifnih sustava,

– davanje mišljenja Ministarstvu o tarifnom
sustavu za proizvodnju električne energije iz obnovljivih izvora energije i kogeneracije, naknadi za poticanje obnovljivih izvora i kogeneracije te naknadi za naslijeđene troškove,

– davanje mišljenja Ministarstvu na prijedlog
visine tarifnih stavki,

– davanje mišljenja Ministarstvu na prijedlog
iznosa naknade za organiziranje tržišta električne energije,

– davanje mišljenja Vladi Republike Hrvatske na
prijedlog iznosa naknade za priključenje na mrežu i za povećanje priključne
snage,

– nadzor nad primjenom svih tarifnih sustava i
propisanih naknada,

– davanje mišljenja Ministarstvu o općim
uvjetima za opskrbu energijom,

– davanje mišljenja Ministarstvu na postupke i
kriterije za odobrenje i izgradnju proizvodnih objekata,

– donošenje odluke o raspisivanju natječaja i o
izboru najpovoljnijeg ponuditelja za izgradnju proizvodnih objekata snage do 50
MW,

– donošenje odluke o izgradnji novih objekata za
proizvodnju električne energije snage do 50 MW,

– davanje prijedloga Vladi Republike Hrvatske o
raspisivanju natječaja i o izboru najpovoljnijeg ponuditelja za izgradnju
proizvodnih objekata snage 50 MW i veće,

– organizacija i provedba postupka natječaja za
izgradnju proizvodnih objekata,

– izdavanje prethodnog odobrenja za izgradnju
energetskog objekta za proizvodnju toplinske energije za tarifne kupce,

– izdavanje rješenja o stjecanju statusa
povlaštenog proizvođača,

– davanje suglasnosti energetskom subjektu za
izgradnju izrav\_nog voda,

– odobrenje planova razvoja i izgradnje mreža,

– donošenje propisa u energetskom sektoru za
koje je ovlaštena ovim Zakonom i zakonima kojima se uređuje obavljanje
pojedinih energetskih djelatnosti, te davanje mišljenja ili suglasnosti na
pravila i propise u energetskom sektoru,

– nadzor nad energetskim subjektima, sukladno
odredbama Zakona o energiji i zakonima kojima se uređuje obavljanje pojedinih
energetskih djelatnosti,

– nadzor kvalitete usluge energetskih subjekata,

– objavljivanje obavijesti i podataka o
energetskoj učinkovitosti i korištenju energije,

– sudjelovanje u definiranju energetske
politike,

– suradnja s ministarstvima i nadležnim
inspekcijama suklad­no posebnim zakonima,

– prikupljanje i obrada podataka u vezi s
djelatnostima energetskih subjekata,

– podnošenje zahtjeva za pokretanje prekršajnih
postupaka.

(2) Agencija obavlja i druge poslove iz članka
10., 11., 12. i 13. Zakona.

(3) Agencija rješava sporove u vezi s
obavljanjem reguliranih energetskih djelatnosti, a posebno u vezi s odbijanjem
priključka na prijenosnu mrežu/transportni sustav, te određivanjem naknade za
priključak i za korištenje prijenosne mreže/transportnog sustava.

(4) Agencija rješava sporove vezane na rad
operatora prijenosnog sustava i operatora distribucijskog sustava te prigovore
na metodologije za tarifne sustave, u okviru nadležnosti utvrđenih Zakonom.

(5) Odluke Agencije u rješavanju sporova iz
stavka 3. i 4. ovoga članka konačne su i protiv njih nezadovoljna strana može
pokrenuti upravni spor.

(6) Agencija je samostalna u poduzimanju svih
organizacijskih i drugih mjera potrebnih za nesmetano obavljanje funkcija i
ispunjavanje obveza u skladu sa Zakonom, Zakonom o energiji, kao i zakonima
kojima se uređuje obavljanje pojedinih energetskih djelatnosti.

*Godišnje izvješće*

Članak 10.

(1) Agencija je dužna jedanput godišnje
podnijeti Hrvatskom saboru izvješće o svom radu, a osobito o zapažanjima koja
su značajna za razvoj energetskog tržišta i javnih usluga u energetskom
sektoru, o analizi energetskog sektora i ostvarenju proračuna Agencije za
prethodnu godinu.

(2) Agencija je dužna Hrvatskom saboru ili Vladi
Republike Hrvatske na njihov zahtjev podnijeti izvješća i o svom stručnom i
financijskom poslovanju te izvješća o pojedinim specifičnim pitanjima iz svog
djelokruga rada i za razdoblja kraća od godinu dana.

(3) Agencija je dužna objavljivati godišnja
izvješća o rezultatima praćenja iz članka 10. Zakona i ovlaštena je u slučaju
potrebe zahtijevati provedbu određenih mjera radi osiguranja načela razvid­nosti, objektivnosti i
nepristranosti.

III. UPRAVLJANJE
AGENCIJOM

*Upravno vijeće Agencije*

Članak 11.

(1) Agencijom upravlja Upravno vijeće Agencije
koje se sastoji od pet članova, od kojih je jedan predsjednik Upravnog vijeća
Agencije, a jedan zamjenik predsjednika, koje imenuje i razrješava Hrvatski
sabor na prijedlog Vlade Republike Hrvatske.

(2) Članovi Upravnog vijeća Agencije imenuju se
na vrijeme od pet godina, s mogućnošću još jednog imenovanja.

Uvjeti za imenovanje članova Upravnog vijeća
Agencije, zasnivanje radnog odnosa s Agencijom, sukob interesa, te prava i
obveze predsjednika, zamjenika predsjednika i članova Upravnog vijeća Agencije

Članak 12.

(1) Članovi Upravnog vijeća Agencije dužnost
obavljaju kao jedino zanimanje.

(2) Član Upravnog vijeća Agencije mora biti
hrvatski državljanin s prebivalištem u Republici Hrvatskoj, koji ima najmanje
visoku stručnu spremu tehničke, pravne ili ekonomske struke, koji dobro poznaje
engleski jezik, i ima najmanje sedam godina radnog iskustva, od čega pet godina
na poslovima s područja energetike.

(3) Članom Upravnog vijeća ne može biti
imenovana osoba iz članka 16. stavka 2. Zakona.

(4) Član Upravnog vijeća Agencije i članovi
njegove uže obitelji ne mogu biti vlasnici, dioničari ili imatelji udjela u
energetskim subjektima više od 0,5 % temeljnoga dioničkog kapitala, članovi
uprave ili nadzornih odbora ili bilo kojih drugih tijela u energetskim
subjektima, te im nije dopušteno imati materijalni interes u području
energetskih djelatnosti i nije im dopušteno obavljati druge poslove u
energetskom subjektu na kojega se primjenjuju odredbe ovoga Zakona, zbog čega
bi moglo doći do sukoba interesa.

(5) Članovi Upravnog vijeća Agencije mogu pisati
i objavljivati stručne i/ili znanstvene radove te sudjelovati u radu stručnih
i/ili znanstvenih skupova u zemlji i inozemstvu kao i u nastavi na
sveučilištima, veleučilištima i visokim školama temeljem ugovora o djelu.

(6) Članovi Upravnog vijeća Agencije ostvaruju
sva prava i dužnosti s danom imenovanja.

(7) Članovi Upravnog vijeća Agencije, zamjenik
predsjednika Upravnog vijeća Agencije i predsjednik Upravnog vijeća Agencije
zaključuju ugovor o radu s Agencijom.

(8) Ugovorom o radu iz stavka 7. ovoga članka
podrobnije se uređuju prava i obveze članova Upravnog vijeća po osnovi rada,
kao i druga prava za vrijeme obnašanja dužnosti u Upravnom vijeću Agencije.

(9) Nakon razrješenja s dužnosti član Upravnog
vijeća Agencije ima pravo nastaviti s radom u stručnoj službi Agencije, osim u
slučajevima razrješenja zbog: teže povrede dužnosti utvrđene statutom Agencije;
pravomoćne osude za kazneno djelo koje ga čini nedostojnim obavljanja dužnosti;
te nastupa okolnosti sukoba interesa.

*Razrješenje članova Upravnog vijeća Agencije*

Članak 13.

(1) Hrvatski sabor će razriješiti dužnosti predsjednika,
zamjenika predsjednika, odnosno člana Upravnog vijeća Agencije prije isteka
razdoblja na koje je imenovan, na prijedlog Vlade Republike Hrvatske, u
slučaju:

1. ako to sam zatraži,

2. teže povrede dužnosti utvrđene Statutom
Agencije,

3. nemogućnosti urednog obavljanja svoje
dužnosti dulje od šest mjeseci,

4. trajnog gubitka sposobnosti za obavljanje
dužnosti,

5. pravomoćne osude za kazneno djelo koje ga
čini nedostojnim obavljanja dužnosti,

6. nastupa okolnosti iz članka 12. stavka 3.
ovoga Statuta.

(2) O postojanju razloga za razrješenje
predsjednika, zamjenika predsjednika, odnosno člana Upravnog vijeća Agencije
prije isteka razdoblja na koje je imenovan, Upravno vijeće Agencije je obvezno
izvijestiti Vladu Republike Hrvatske.

(3) Ako neki od članova Upravnog vijeća Agencije
prestane obnašati dužnost prije isteka mandata, na njegovo mjesto imenuje se
novi član na način i po postupku određenom Zakonom, a do isteka mandata člana
kojega zamjenjuje.

(4) Upravno vijeće može biti razriješeno ako
uzastopno i višekratno bez opravdanog i važnog razloga ne donosi odluke o
metodologijama: za tarifne sustave, bez visine tarifnih stavaka; za utvrđivanje
naknade za priključak na prijenosnu i distribucijsku mrežu, te povećanje
priključne snage; za pružanje usluga uravnoteženja električne energije u
elektroenergetskom sustavu; za pružanje usluga uravnoteženja prirodnog plina u
plinovodnom sustavu; za pristup skladištenju prirodnog plina, količini plina u
plinovodu i drugim pomoćnim uslugama u plinovodnom sustavu.

Teže povrede dužnosti predsjednika, zamjenika
predsjednika i članova Upravnog vijeća Agencije

Članak 14.

Pod težom povredom dužnosti predsjednika
Upravnog vijeća Agencije, zamjenika predsjednika Upravnog vijeća Agencije i
člana Upravnog vijeća Agencije smatra se:

1. ako pri obnašanju svoje dužnosti dovede u
pitanje samostalnost i neovisnost Agencije,

2. ako svojim radom ili ponašanjem krši odredbe
ovoga Statuta,

3. ako oda poslovnu ili službenu tajnu suprotno
Pravilniku o poslovnoj ili službenoj tajni Agencije.

*Djelokrug Upravnog vijeća Agencije*

Članak 15.

(1) Upravno vijeće Agencije obavlja sljedeće
poslove:

1. upravlja radom Agencije,

2. donosi odluke u vezi s obavljanjem svih
regulatornih poslova iz članka 9. stavka 1. ovog Statuta te članka 10. – 13.
Zakona,

3. donosi, uz prethodnu suglasnost Vlade
Republike Hrvatske, Statut Agencije,

4. donosi, uz prethodno pribavljeno mišljenje
Vlade Republike Hrvatske proračun za sljedeću godinu,

5. donosi odluku o stjecanju, opterećenju ili
otuđenju nekretnine i druge imovine ili o sklapanju pravnog posla u vrijednosti
preko 200.000, kn bez poreza na dodanu vrijednost, a do iznosa polovice
proračuna Agencije,

6. donosi, uz prethodnu suglasnost Vlade
Republike Hrvatske, odluku o stjecanju, opterećenju ili otuđenju nekretnine i
druge imovine ili o sklapanju pravnog posla u vrijednosti većoj od polovice
proračuna Agencije,

7. donosi godišnji obračun Agencije te godišnji
program rada i razvoja Agencije,

8. donosi opće akte Agencije, a osobito:

• Pravilnik o unutarnjem ustrojstvu i
sistematizaciji radnih mjesta Agencije,

• Pravilnik o radu Agencije,

• Pravilnik o plaćama i drugim materijalnim
pravima radnika Agencije,

• Pravilnik o poslovnoj ili službenoj tajni,

• i druge opće akte u skladu sa Zakonom i ovim
Statutom.

9. donosi odluku o imenovanju i razrješenju
ravnatelja Agencije i o tome obavještava Vladu Republike Hrvatske,

10. donosi odluku o izboru i razrješenju
rukovoditelja organizacijskih jedinica Agencije, na prijedlog predsjednika
Upravnog vijeća Agencije,

11. donosi Poslovnik o radu Upravnog vijeća
Agencije,

12. obavlja i druge poslove određene Zakonom i
ovim Statutom.

(2) Članovi Upravnog vijeća Agencije mogu
sudjelovati u radu stručnih službi Agencije.

*Predsjednik Upravnog vijeća Agencije*

Članak 16.

(1) Predsjednik Upravnog vijeća Agencije obavlja
sljedeće poslove:

1. rukovodi radom Upravnog vijeća Agencije,

2. predstavlja i zastupa Agenciju,

3. poduzima sve pravne radnje u ime i za račun
Agencije,

4. odgovara za zakonitost rada Agencije,

5. predlaže Upravnom vijeću Agencije mjere za
poboljšanje rada Upravnog vijeća Agencije i Agencije,

6. odlučuje samostalno, u skladu s financijskim
planom Agencije, o stjecanju, opterećenju ili otuđenju nekretnina ili druge
imovine Agencije, ili o sklapanju drugog pravnog posla, ako vrijednost ne
prelazi iznos do 200.000,00 kuna, bez poreza na dodanu vrijed­nost,

7. sklapa ugovore s domaćim ili stranim pravnim
ili fizičkim osobama na način koji je pobliže opisan točkom 6. ovog stavka, a
radi obavljanja pojedinih stručnih i tehničkih poslova,

8. potpisuje odluke Upravnog vijeća Agencije,

9. zaključuje ugovor o radu te odlučuje o svim
pitanjima u svezi s radom i radnim odnosom te ostvarivanju prava i obveza iz
radnog odnosa ravnatelja Agencije te zaključuje ugovore o radu s ostalim
radnicima Agencije i odlučuje u drugom stupnju o svim pitanjima u svezi s radom
i radnim odnosom te ostvarivanju prava i obveza iz radnog odnosa radnika
Agencije,

10. obavlja i druge poslove utvrđene Zakonom,
ovim Statutom ili drugim općim aktom te odlukama Upravnog vijeća Agencije.

*Zamjenik predsjednika Upravnog vijeća Agencije*

Članak 17.

Zamjenik predsjednika Upravnog vijeća Agencije
zamjenjuje predsjednika Upravnog vijeća Agencije u slučaju njegove odsutnosti.

*Način odlučivanja Upravnog vijeća Agencije*

Članak 18.

(1) Upravno vijeće Agencije poslove iz svoga
djelokruga obav­lja na
sjednicama. Sjednice Upravnog vijeća saziva predsjednik Upravnog vijeća
Agencije. Sjednicama Upravnog vijeća predsjedava predsjednik Upravnog vijeća
Agencije.

(2) Sjednice Upravnog vijeća Agencije održavaju
se po potrebi, a najmanje jednom mjesečno.

(3) Sjednica Upravnog vijeća Agencije može se
održati ako su prisutna najmanje tri člana Upravnog vijeća Agencije.

(4) Dnevni red sjednice utvrđuje Upravno vijeće
Agencije na prijedlog predsjednika Upravnog vijeća Agencije. Pojedinu točku
dnevnog reda sjednice može predložiti pojedini član Upravnog vijeća Agencije i
na samoj sjednici. O uvrštavanju prijedloga u dnevni red sjednice odlučuje
Upravno vijeće Agencije glasovanjem većinom glasova svih članova Upravnog
vijeća Agencije.

(5) U slučaju donošenja odluke iz članka 9.
stavka 3. ovoga Statuta ravnatelj je dužan nazočiti
sjednicama Upravnog vijeća Agencije na poziv Upravnog vijeća Agencije, bez
prava glasa.

(6) Na sjednicama Upravnog vijeća Agencije vodi
se zapisnik.

(7) O pitanjima iz svoga djelokruga rada Upravno
vijeće Agencije odlučuje većinom glasova svih članova Upravnog vijeća Agencije.

(8) Protiv konačnih odluka Upravnog vijeća
Agencije nezadovoljna stranka može pokrenuti upravni spor pred nadležnim sudom
u skladu s odredbama Zakona o općem upravnom postupku.

(9) Postupak sazivanja i održavanja sjednica
Upravnog vijeća Agencije pobliže se uređuju Poslovnikom o radu Upravnog vijeća
Agencije.

IV. STRUČNA SLUŽBA AGENCIJE

Članak 19.

(1) Agencija ima stručnu službu koja obavlja
stručne, administrativne i tehničke poslove za potrebe Agencije i Upravnog
vijeća Agencije.

(2) Unutarnje ustrojstvo Agencije, te ostale
opće akte kojima se pobliže uređuje organizacija rada te djelokrug
organizacijskih jedinica stručne službe Agencije, odgovornosti u svezi s
njihovim upravljanjem i radom, sistematizacija radnih mjesta, radni odnos,
zaštita na radu, plaće i ostala materijalna prava radnika, kao i druge opće
akte koji se trebaju donijeti temeljem Zakona i drugih zakona kojima se uređuju
odnosi u Agenciji, donosi Upravno vijeće Agencije na prijedlog predsjednika
Upravnog vijeća Agencije.

*Ravnatelj Agencije*

Članak 20.

(1) Stručnom službom Agencije rukovodi ravnatelj
Agencije koji za svoj rad odgovara Upravnom vijeću Agencije.

(2) Ravnatelj Agencije organizira rad Stručne
službe Agencije.

(3) Ravnatelj Agencije obavlja i druge poslove u
skladu sa Statutom, a naročito:

1. priprema Upravnom vijeću Agencije prijedloge
za donošenje odluka iz članka 11. i 12. Zakona, te prijedloge drugih značajnih
odluka na zahtjev predsjednika Upravnog vijeća Agencije,

2. priprema prijedloge za davanje mišljenja
Vladi Republike Hrvatske i Ministarstvu, kao i prijedloge odluka koje Upravno
vijeće Agencije, u skladu sa Zakonom, te drugim zakonima i podzakonskim
aktima, predlaže Vladi Republike Hrvatske na donošenje,

3. vodi brigu o objavi izvješća Agencije koje je
prihvatio Hrvatski sabor,

4. zaključuje ugovore iz područja malih nabavki
do iznosa od 20.000,00 kn, a po ovlaštenju predsjednika Upravnog vijeća
Agencije,

5. odlučuje u prvom stupnju o svim pitanjima u
svezi s radom i radnim odnosom te ostvarivanju prava i obveza iz radnog odnosa
radnika stručne službe Agencije u skladu s općim propisima o radu i općim
aktima Agencije,

6. raspoređuje radnike na određene poslove
unutar stručne službe Agencije,

7. brine o stručnom osposobljavanju radnika
Agencije,

8. brine o urednom i zakonitom korištenju imovine
i sredstava za rad, te poduzima mjere za utvrđivanje odgovornosti radnika
Agencije u skladu sa zakonom i općim aktima Agencije,

9. predlaže Upravnom vijeću Agencije donošenje
općih akata iz nadležnosti Agencije,

10. predlaže Upravnom vijeću Agencije načine
investicijskog održavanja i nabavu, odnosno prodaju osnovnih sredstava u skladu
s financijskim planom Agencije,

11. predlaže Upravnom vijeću Agencije mjere za
poboljšanje rada stručne službe Agencije,

12. predlaže Upravnom vijeću Agencije dijelove
proračuna vezane uz potrebe stručne službe Agencije.

(4) Ravnatelja Agencije imenuje Upravno vijeće
Agencije na temelju javnog natječaja na vrijeme od četiri godine, s mogućnošću
ponovnog izbora.

(5) Ravnateljem Agencije može biti imenovan
hrvatski državljanin s prebivalištem u Republici Hrvatskoj, koji ima najmanje
visoku stručnu spremu tehničke, pravne ili ekonomske struke i najmanje sedam
godina radnog iskustva, od čega pet godina na poslovima s područja energetike,
a od čega tri godine radnog iskustva na rukovodećim poslovima u energetskom
sektoru, uz dobro poznavanje engleskog jezika.

(6) Za ravnatelja Agencije ne može biti
imenovana osoba koja je pravomoćno osuđena za kazneno djelo koje je čini
nedostojnom obavljanja dužnosti ravnatelja Agencije, koja obnaša dužnost
zastupnika Hrvatskoga sabora ili člana predstavničkog tijela jedinice lokalne
samouprave ili područne (regionalne) samouprave i izvršne vlasti te središnjim
tijelima političkih stranaka, ili koja je u radnom odnosu u energetskom
subjektu na kojega se primjenjuju odredbe Zakona.

(7) Ravnatelj Agencije i članovi njegove uže
obitelji ne mogu biti vlasnici, dioničari ili imatelji udjela u energetskim
subjektima više od 0,5 % temeljnoga dioničkog kapitala, član uprave ili
nadzornih odbora ili bilo kojih drugih tijela u energetskim subjektima, te mu
nije dopušteno imati materijalni interes u području energetskih djelatnosti i
nije mu dopušteno obavljati druge poslove u energetskom subjektu na kojega se
primjenjuju odredbe ovoga Zakona, zbog čega bi moglo doći do sukoba interesa.

(8) Ravnatelja Agencije će Upravno vijeće
Agencije razriješiti s dužnosti prije isteka razdoblja na koje je imenovan, u
slučaju:

1. ako to sam zatraži,

2. ako počini težu povredu dužnosti opisanu u
članku 14. Statuta,

3. nemogućnosti urednog obavljanja dužnosti
dulje od šest mjeseci,

4. trajnog gubitka sposobnosti obavljanja
dužnosti,

5. ako je pravomoćno osuđen za kazneno djelo
koje ga čini nedostojnim obavljanja dužnosti,

6. ako bez opravdanog razloga ne postupa u
skladu s Odlukama Upravnog vijeća Agencije, o čemu je dužan pravovremeno
obavijestiti Upravno vijeće Agencije,

7. ako postupa suprotno propisima iz
materijalno-financijskog poslovanja,

8. ako nastupe okolnosti iz stavka 6. ovoga
članka.

(9) Upravno vijeće razriješit će ravnatelja u
slučajevima i po postupku propisanim Zakonom o ustanovama i o tome u roku 15
dana od dana razrješenja obavijestiti Vladu Republike Hrvatske.

(10) Ravnatelj Agencije i radnici stručne službe
Agencije obvezni su u obavljanju svojih poslova određenih Zakonom i ovim
Statutom postupati savjesno i u skladu s pravilima struke, te s moralnim i
etičkim načelima.

(11) Prava iz radnog odnosa ravnatelja Agencije
i radnika Agencije uređuju se ugovorima o radu, Pravilnikom o radu Agencije i
drugim općim aktima Agencije, u skladu s općim propisima o radu.

*Unutarnje ustrojstvo Agencije*

Članak 21.

(1) Unutarnje ustrojstvo Agencije uređuje se
ovim Statutom te općim aktima koje donosi Upravno vijeće Agencije.

(2) Radi nesmetanoga, racionalnoga i uspješnog
obavljanja djelatnosti, Agencija obavlja poslove u sljedećim ustrojstvenim
jedinicama:

• Upravnom Vijeću Agencije, s uredom upravnog
vijeća,

• Stručnoj službi Agencije, koja se sastoji od
odjela.

(3) Radom Upravnog vijeća Agencije rukovodi
predsjednik Upravnog vijeća Agencije, a radom stručne službe Agencije rukovodi
ravnatelj Agencije.

(4) Pobliže unutarnje ustrojstvo ureda upravnog
vijeća i stručne službe Agencije, broj i naziv unutarnjih organizacijskih
jedinica s opisom poslova, brojem potrebnih radnika s opisom poslova i uvjeta
za njihovo obavljanje, te njihove ovlasti i odgovornosti u skladu sa Zakonom,
utvrđuju se Pravilnikom o unutarnjem ustrojstvu i sistematizaciji radnih mjesta
Agencije.

V. SREDSTVA ZA
OBAVLJANJE POSLOVA AGENCIJE

Članak 22.

(1) Sredstva za obavljanje poslova Agencije, u
skladu s njezinim godišnjim financijskim planom, osiguravaju se iz naknada za
obavljanje poslova regulacije energetskih djelatnosti.

(2) Agencija odgovara za vlastite obveze
cjelokupnom svojom imovinom, a Republika Hrvatska solidarno i neograničeno
odgovara za obveze Agencije.

(3) Obveze Agencije u prvom se redu podmiruju iz
njezine imovine, a tek onda iz državnog proračuna Republike Hrvatske.

*Financijski plan Agencije*

Članak 23.

(1) Upravno vijeće Agencije donosi financijski
plan kojim se utvrđuje visina prihoda i rashoda za jednu poslovnu godinu, uz
prethodno pribavljeno mišljenje Vlade Republike Hrvatske.

(2) Financijski plan za sljedeću poslovnu godinu
donosi se najkasnije trideset dana prije završetka tekuće proračunske godine.

(3) Financijski plan Agencije može se tijekom
godine mijenjati po postupku koji je propisan za njegovo donošenje.

(4) Nalogodavac za izvršenje financijskog plana
Agencije je predsjednik Upravnog vijeća Agencije, a u slučaju njegove
spriječenosti zamjenik predsjednika Upravnog vijeća Agencije ili ravnatelj
Agencije.

Članak 24.

Novčana sredstva Agencije vode se na žiroračunu
Agencije u skladu s propisima o platnom prometu.

*Vođenje poslovnih knjiga*

Članak 25.

(1)Agencija vodi poslovne knjige u skladu s
propisima koji uređuju računovodstvo neprofitnih organizacija.

(2) Za materijalno-financijsko poslovanje
odgovoran je predsjednik Upravnog vijeća Agencije.

(3) Revizija poslovanja za proteklu poslovnu
godinu obavit će se u skladu s posebnim propisima.

VI. SLUŽBENA I POSLOVNA
TAJNA

Članak 26.

(1) Službenom tajnom smatraju se isprave,
podaci, zapisi i dokumenti koji su Pravilnikom o poslovnoj ili službenoj tajni
Agencije utvrđeni kao službena tajna, čije priopćavanje, prenošenje ili davanje
na uvid neovlaštenim osobama nije dozvoljeno, osim na način propisan Zakonom o
zaštiti tajnosti podataka ili navedenim Pravilnikom Agencije.

(2) Isprave, podaci, zapisi i dokumenti, koji se
smatraju službenom tajnom, moraju biti obilježeni kao službena tajna, u skladu
sa Zakonom o zaštiti tajnosti podataka.

(3) Pravilnik o poslovnoj ili službenoj tajni
Agencije o određivanju isprava, podataka, zapisa i dokumenata, koji se smatraju
službenom tajnom, te o načinu čuvanja službene tajne, donosi u skladu sa
Zakonom o zaštiti tajnosti podataka i ovim Statutom, Upravno vijeće Agencije na
prijedlog predsjednika Upravnog vijeća Agencije.

(4) Predsjednik Upravnog vijeća Agencije,
zamjenik predsjed­nika
Upravnog vijeća Agencije i članovi Upravnog vijeća Agencije, ravnatelj Agencije
te radnici stručne službe Agencije, i radnici ureda Upravnog vijeća Agencije i
druge pravne ili fizičke osobe kojima je Agencija povjerila obavljanje
određenih poslova, dužni su čuvati službenu tajnu koja je određena Pravilnikom
o poslovnoj ili službenoj tajni, bez obzira na način na koji su je doznali, a
obveza čuvanja službene tajne prestaje nakon isteka roka od pet godina od dana
razrješenja s dužnosti člana Upravnog vijeća Agencije, od dana razrješenja s
dužnosti ravnatelja Agencije, odnosno od dana prestanka radnog odnosa radniku
Agencije.

VII. JAVNOST RADA

Članak 27.

(1) Rad Agencije je javan.

(2) Javnost rada Agencije osigurava se suradnjom
Agencije s medijima i izvješćivanjem drugih institucija o radu i poslovanju
Agencije.

(3) Službena priopćenja medijima daje
predsjednik Upravnog vijeća Agencije.

(4) Agencija izdaje svoje službeno glasilo.

(5) Agencija ima svoje internet stranice na
kojima objavljuje osnovne podatke o radu i ustrojstvu Agencije, sjednicama
Upravnog vijeća Agencije, općim odlukama kao i svim drugim odlukama od interesa
za javnost, a sukladno Pravilniku o poslovnoj ili službenoj tajni Agencije.

VIII. OSNIVANJE I
DJELOKRUG SAVJETODAVNIH TIJELA AGENCIJE

Članak 28.

(1) Agencija osniva savjetodavna i stručna
tijela (savjete) koja sudjeluju u radu Agencije u pojedinim područjima
djelovanja Agencije.

(2) Agencija osniva sljedeće savjete:

• Savjet za regulatorne poslove,

• Savjet za zaštitu potrošača.

(3) Upravno vijeće Agencije određuje broj
članova savjeta.

(4) Način rada savjeta, uvjete i način izbora
članova savjeta, te druga pitanja vezana uz rad savjeta određuje Upravno vijeće
Agencije posebnim općim aktom, a na temelju prijedloga predsjednika Upravnog
vijeća Agencije.

IX. NADZOR

Članak 29.

(1) Nadzor nad radom ureda Upravnog vijeća
Agencije provodi Upravno vijeće Agencije.

(2) Nadzor nad radom ravnatelja Agencije provodi
Upravno vijeće Agencije.

(3) Nadzor nad radom rukovodnih radnika stručne
službe Agencije provodi ravnatelj Agencije i predsjednik Upravnog vijeća
Agencije.

(4) Nadzor nad ostalim radnicima Agencije
provodi ravnatelj Agencije.

(5) Sustav nadzora uspostavljen stavcima 1-4.
ovoga članka predstavlja temelj za izradu općih akata Agencije kojima se
uređuju pitanja uređenja međusobnih odnosa i razgraničenja prava i odgovornosti
u upravljanju Agencijom i obavljanjem stručnih poslova u okviru rada i
poslovanja Agencije.

X. IZMJENE, DOPUNE I
TUMAČENJE STATUTA

Članak 30.

(1) Izmjene i dopune ovoga Statuta može
predložiti predsjednik Upravnog vijeća Agencije, zamjenik predsjednika Upravnog
vijeća Agencije i svaki član Upravnog vijeća Agencije te Vlada Republike
Hrvatske.

(2) Izmjene i dopune ovoga Statuta donose se na
način i po postupku propisanom Zakonom.

*Tumačenje Statuta*

Članak 31.

U slučaju nejasnoća i nesuglasnosti odredbi
ovoga Statuta tumačenje daje Upravno vijeće Agencije.

XI. PRIJELAZNE I ZAVRŠNE
ODREDBE

Članak 32.

(1) Upravno vijeće Agencije će donijeti opće akte
iz članka 15. stavka 1. točke 8. ovog Statuta u roku 4 mjeseca od dana stupanja
na snagu ovog Statuta.

(2) Opći akti Agencije stupaju na snagu osmog
dana od dana objave na oglasnoj ploči Agencije.

(3) Do donošenja akata iz stavka 2. ovoga članka
pojedina pitanja koja se uređuju tim aktima može privremeno svojom odlukom
urediti predsjednik Upravnog vijeća Agencije.

Članak 33.

Ovaj Statut stupa na snagu osmog dana od objave
u »Narodnim novinama«.

Klasa: 011-01/05-01/01

Urbroj: 371-01/05-05

Zagreb, 12. srpnja 2005.

Predsjednik

Upravnog vijeća

**Tomo** **Galić, dipl. ing., v. r.**

Statut, NN 86/2005-1706